Polisiebeamptes plunder glo saam tydens betogingDie vermoedelik gesteelde selfone waarop daar beslag gelê is. Foto: SAPD Twee polisiebeamptes is Sondagoggend in hegtenis geneem nadat hulle glo tydens ŉ diensleweringbetoging by Hartswater in die Noord-Kaap saam met betogers sakeondernemings in dié gebied geplunder het. Kapt. Olebogeng Tawana, woordvoerder van die polisie, het gesê die twee beamptes, albei konstabels, was vanoggend aan diens toe hulle in hegtenis geneem is. Selfone wat vermoedelik tydens die plundering van die ondernemings gesteel is, is in hul besit gevind. Volgens Tawana het lede van die gemeenskap tydens die betogings televisiestelle, elektriese toestelle, selfone en ander items uit winkels in Hartswater en Pampierstad gesteel. Die twee konstabels is na bewering opgemerk waar hulle saam met die skare aan die plundering deelneem. ŉ Ondersoek is van stapel gestuur en die ondersoekspan het inligting bekom wat tot die inhegtenisneming gelei het. Die saak teen die twee konstabels, onderskeidelik 34 en 37 jaar oud, word deur die onafhanklike polisieondersoekdirektoraat (Opod) ondersoek. Volgens Tawana duur die ondersoek na die plundering voort en nog inhegtenisnemings word verwag.